Ende Juli 2007:   Mir sind am Fuessballmatch und dänn lauft äs Ober-Tussi verbii. Stögelischueh, en churze Rock und äs durchsichtigs Oberteil.   Dä Kimi chert sich um, zeigt mitem Finger uf sie und seit "WoW"!   S'Tussi isch ganz stolz wiiter stolziert, mini Schwe häts fascht verbässed. Nur ich han gwüsst, dass dä Kimi "Frau" meint und das nonig richtig chan säge...              13. Oktober 2007   Mer sind amene Hoochziit. Dä Kimi hät super mitgmacht i dä Chile  und nur ab und zue mal gseit "nameh Bimbam".  Er isch dänn mal uf das katholische Chnündli-Brätt gsässe und hät am Holz ume gspielt - so zwüsched sine Bei dure halt. Dänn ischem plötzlich in Sinn cho, dass er deht ja no öppis anders hät und seit i aller Luutstärchi "Schnäbeli"! Mich häts fascht vertätscht und will er gseh hät, dass ich mir s'Lache muen verkneife, hät er grad no 3x gseit "Schnäbeli". Do spötischtens händ alli gwüsst, dass er en Bueb isch...              21. Oktober 2007   Hüt isch dä Kimi Räikkönen Wältmeischter im Formel 1 worde.   Bi dä Siegerehrig lauft grad d'Landeshymne vo Italie und dä Kimi losed und lueged ganz gebannt zue.   Will ich die Hymne no ä lüpfigi" find, tuen ich chli mit summe.   Da dreit sich dä Kimi zu mir um,  hebed mer s'Muul zue und seit: Mami, nümme singe bitte!"   Alles klar